Medtem so Britanci preko radijskih zvez budno spremljali položaj nemškega ladjevja. Da bi jim prestregli pot so hitro sestavili eskadro štirih križark, ki pa ni bila tako močna kot nemška s čimer je bila bitka za Britance že vnaprej izgubljena. Do bitke je prišlo 1. novembra 1914 pred otokom Coronel ob čilski obali. Bitka se je za Britance končala katastrofalno, izgubili so dve križarki ter 1.570 mornarjev, medtem ko Nemci praktično niso imeli izgub. Katastrofalen poraz je v Veliki Britaniji sprožil pravo paniko, saj je imelo nemško ladjevje s tem prosto pot do Atlantika ter zavezniških oskrbovalnih poti. Britanska admiraliteta je ukrepala hitro in proti Južni Ameriki poslala osem bojnih ladij z namenom, da prestreže nemško ladjevje. Po dopolnitvi zalog v Čilu se je von Spee kljub nasprotovanju kapitanov odločil, da bo napadel Stanley na Falklandskih otokih. Ta odločitev je imela katastrofalne posledice, ki so zapečatile usodo nemškega azijskega ladjevja. Osmega decembra 1914 je nemško ladjevje priplulo pred Stanley, ter tam presenetilo britansko ladjevje, sestavljeno iz osmih križark. Začela se je bitka pri Falklandskih otokih, v kateri so Britanci potopili štiri nemške križarke ter zajeli dve transportni ladji, sami pa pri tem praktično niso imeli nobenih izgub. V bojih je življenje izgubil tudi admiral von Spee. Uničenju sta se izognili le križarka "Dresden" ter pomožna križarka "Sydlitz". Križarka "Dresden" je svoj konec dočakala tri mesece pozneje, v bitki pri otoku Robinsona Crusoea (Mas a Tierra), s čimer se je tudi zaključilo epsko potovanja admirala von Speeja ter njegovega azijskega ladjevja.